
تعارف

کچھ سال پہلے، میں اپنی گاڑی چلا رہا تھا کہ میں نے ایک  ایسی ٹرین کو دیکھا  جو   پٹری سے اتر گئی تھی۔ اور ظاہر ہے، وہ وہیں ساکن کھڑی تھی اور کہیں نہیں جا رہی تھی۔ جب کوئی ٹرین اس پٹری  جاتی ہے جس پر چلنے کے لیے اسے بنایا گیا ہو، تو وہ محض وہیں کھڑی رہتی ہے اور ایک افسوسناک منظر پیش کرتی ہے۔
دیکھئے، وقت کے آغاز میں، خدا نے اپنی تخلیق کے لیے ایک پٹری یا ایک راستہ بچھایا تھا اور یہ راستہ خدا کی تخلیق کے لیے ایک عظیم اور پُر جلال منزل کی طرف جاتا تھا۔ لیکن بارہا، انسان اپنی تخلیق کے لیے خدا کے بنائے ہوئے راستے پر چلنے میں ناکام رہا ہے۔ ہم نے دنیا کو پٹری سے اتار دیا ہے اور انجام کار ایک بڑی ابتری پیدا کر دی ہے۔
اسباق کے اس سلسلے میں، ہم اس راستے کے بارے میں سیکھیں گے جو خدا نے عالمی تاریخ کے ابتدائی سالوں میں اپنی تخلیق کے لیے مقرر کیا تھا—جسے ہم مسیحی حلقوں میں اکثر "تخلیقی قوانین" (creation ordinances) کہتے ہیں۔ اور ہم پیدائش 1-11 کا جائزہ لیں گے، جسے اکثر "قدیم  تاریخ" (The Primeval History) کے طور پر جانا جاتا ہے۔ بائبل کے یہ ابواب ہمیں اس حیرت انگیز راستے کو دیکھنے میں مدد دیں گے جس پر خدا چاہتا تھا کہ بنی اسرائیل موسیٰ کی قیادت میں چلیں۔ اور یہ ہمیں وہ راستہ بھی دکھائیں گے جس پر اس کے لوگوں کو آج بھی چلنا چاہیے۔
ہم نے اپنے پہلے سبق کو "ایک کامِل دنیا" کا عنوان دیا ہے کیونکہ ہم اپنی توجہ پیدائش 1:1–3:2 پر مرکوز کریں گے۔یہ وہ حوالہ ہے جہاں موسیٰ نے پہلی بار  یہ بیان کیا کہ خدا نے کس طرح دنیا کو ایک کامل ترتیب میں بنایا جس سے وہ بہت خوش ہوا۔
جیسا کہ ہم دیکھیں گے، اس مثالی دنیا نے اس منزل کی پہلے سے جھلک دکھائی   جس کی طرف خدا موسیٰ کے ایام میں اسرائیل کو لے کر گیا تھا—وہی منزل جس کی طرف خدا پوری تاریخ میں اپنے تمام لوگوں کو لے کر جاتا رہا ہے۔ یہ نہ صرف ہمیں یہ دکھاتا ہے کہ آغاز میں چیزیں کیسی تھیں، بلکہ یہ بھی کہ اب زندگی کیسی ہونی چاہیے، اور ہمارے دور کے اختتام پر ہماری دنیا یقینی طور پر کیسی ہوگی۔
یہ سبق چار حصوں میں تقسیم ہے: پہلے حصے میں ہم پیدائش 1-11 کی قدیم ترین تاریخ کا ایک مجموعی جائزہ پیش کریں گے۔  پھر  ہم اپنی توجہ پیدائش 1:1–2:3 تک محدود کریں گے، اور پہلے اس کی ادبی ساخت کو دیکھیں گے۔ اس کے بعد ہم اس ساخت کی روشنی میں پیدائش کے اس حصے کے اصل معنی پر تحقیق کریں گے۔ آخر میں ، ہم  دیکھیں گے کہ اس اقتباس کا اطلاق ہمارے جدید دور پر کیسے کیا جا سکتا ہے  ۔ آئیے پیدائش 1-11 کی پوری قدیم  تاریخ کے جائزے سے آغاز کرتے ہیں۔




جائزہ

پیدائش 1-11 کے بارے میں ہمارا نکتہ نظر   شروع میں کچھ غیر معمولی سا لگ  سکتا ہے۔ اس لیے، ہمیں اپنی بنیادی حکمت عملی کی وضاحت کرنی چاہیے۔ بائبل کے اس حصے کے ہمارے مطالعے میں کم از کم تین اہم تصورات  ہماری رہنمائی کریں گے: پہلا، ان ابواب کا الہامی ہونا؛ دوسرا، ان ابواب کے پیچھے موجود ادبی پس منظر؛ اور تیسرا، وہ مقصد جس کے لیے یہ ابواب لکھے گئے تھے۔
پہلی بات یہ کہ، ہم پیدائش 1-11 سمیت، پورےکلام ِ مقدس کے     الٰہی الہام پر پختہ یقین رکھتے ہیں۔
الہام
الہام کے بارے میں ہمارے ایوینجلیکل نظریئے کی  فہم   پیدائش کی اس کتاب کے اس حصے کے بارے میں دو بہت اہم خصوصیات سامنے لاتی ہے:اول ، اس کا قابل ِ بھروسہ ہونا، اور دوم، اس کی  دانستہ طور پر بنائی گئی  ساخت اور ترتیب ۔
قابل ِ بھروسہ
ہم  پورے یقین کے ساتھ  اس بات کی تصدیق کرتے ہیں کہ بائبل کا یہ حصہ مکمل طور پر قابلِ بھروسہ ہے کیونکہ یہ خُدا کی طرف سے الہام ہے۔ اب، جب ہم بائبل کے اس حصے کا مطالعہ کرتے ہیں تو بہت سے تاریخی مسائل سامنے آتے ہیں، اور ان میں سے کچھ مسائل ابھی تک مکمل طور پر حل نہیں ہوئے ہیں۔ لیکن ہمارے مقاصد کے لیے یہ کہنا کافی ہوگا کہ الٰہی الہام  خود    اس بات کا ثبوت ہے کہ  کلام کا یہ حصہ تاریخی طور پر مستند ہے ۔ موسیٰ چاہتا تھا کہ اس کے اصل قارئین پیدائش کے اس حصے کو تاریخی طور پر سچ مان کر  قبول کریں۔ اب، تمام صحائف کی طرح، ہمیں ان اقتباسات کی احتیاط سے تشریح کرنی ہوگی تاکہ ہم ان کے تاریخی پہلوؤں کو غلط نہ سمجھیں۔ بہرحال، یہ واضح ہے کہ بائبل کے دیگر مصنفین، اور یہاں تک کہ خود یسوع نے بھی تصدیق کی  کہ پیدائش 1-11 کی کہانیاں قابلِ اعتماد تاریخ تھیں۔ یہ اسباق اس یقین پر مبنی ہوں گے کہ یہ ابواب ان واقعات کے سچے اور معتبر ریکارڈ ہیں جو قدیم زمانے میں حقیقت میں رونما ہوئے تھے۔
اگرچہ ہمارا ماننا ہے کہ یہ قدیم  تاریخ معتبر ہے، ہمیں ہمیشہ یاد رکھنا چاہیے کہ خدا نے موسیٰ کو الہام دیا  کہ وہ ان ابواب کے مواد کو ایک خاص  nmwny   یا ترتیب کے مطابق منتخب کرے اور ترتیب دے ۔
نمونہ 
اس بارے میں اس طرح سوچیں: پیدائش 1-11 تخلیق سے لے کر ابرہام کے ایام تک کی پوری عالمی تاریخ کا احاطہ کرتی ہے، جو تقریباً 1800-2000 قبل از مسیح میں گزرے تھے۔ اب ہم سب اس بات سے اتفاق کریں گے کہ موسیٰ نے اس دور کے بہت سے عالمی واقعات کو ان گیارہ مختصر ابواب میں شامل کرنے کے بجائے چھوڑ دیا تھا۔ چنانچہ، پیدائش 1-11 کو سمجھنے کے لیے ہمیں اس انتخاب کے ساتھ ساتھ ان ابواب کی ترتیب پر بھی توجہ دینی چاہیے۔ جیسے ہی ہم یہ نوٹ کریں گے کہ موسیٰ نے کس طرح سوچ سمجھ  کر اس قدیم  تاریخ کو ڈیزائن کیا، تو پھر  ہم کچھ بہت اہم سوالات کے جواب دینے کے قابل ہو جائیں گے۔ خدا نے موسیٰ کو اتنی کم معلومات شامل کرنے کا الہام کیوں دیا؟ اور خدا نے موسیٰ سے اس منتخب مواد کو اس طرح ترتیب کیوں دلوایا  ؟
یہ سمجھنے کے لیے کہ موسیٰ نے ایسا کیوں لکھا، ہمیں پہلے ان ادبی روایات کے پس منظر پر نظر ڈالنی ہوگی جو اس کے دور میں موجود تھیں۔
پس منظر
قدیم مشرقِ قریب کا ادب ہمارے مطالعے  کے  مقاصد کے لیے بہت اہم ہے؛ اول اس لیے کہ قدیم ترین تاریخ کے دیگر واقعات کا  احوال موسیٰ کو بڑے پیمانے پر دستیاب تھا، اور دوم اس لیے کہ موسیٰ نے درحقیقت ان دیگر داستانوں کو کیسے استعمال  کیا۔
دستیابی  
آثارِ قدیمہ کی تحقیق نے ثابت کیا ہے کہ موسیٰ وہ پہلاشخص نہیں تھا جس  نے دنیا کے آغاز کے بارے میں لکھا۔ یقیناً، خدا نے موسیٰ کو الہام دیا، اس لیے اس کا بیان سچا ہے۔ لیکن موسیٰ نے ایک ایسے دور میں لکھا جب مشرقِ قریب کی بہت سے اقوام اور گروہ قدیم ترین تاریخ کے بارے میں پہلے ہی بہت سی کہانیاں اور رزمیے لکھ چکے تھے۔
ان میں سے کچھ قدیم تحریریں کافی مشہور ہیں۔ بہت سے لوگوں نے 'انوما ایلیش' (Enuma Elish) یا بابل کی کہانیِ تخلیق، یا گلمگیش رزمیہ کی 'گیارہویں تختی' (Tablet Eleven) یا بابل کے طوفان کی کہانی جیسی چیزوں کے بارے میں سن رکھا ہے۔ قدیم تاریخ کے واقعات  کا ایک مجموعہ مصر اور کنعان میں بھی لکھا گیا تھا۔ قدیم دنیا کی ان اور بہت سی دیگر دستاویزات کا تعلق کائنات کے آغاز اور ابتدائی تاریخ سے تھا۔
نہ صرف یہ، بلکہ مشرقِ قریب کی ان قدیم دستاویزات میں سے بہت سی  دستاویزات موسیٰ کو ا س کی جوانی میں درحقیقت دستیاب تھیں۔ موسیٰ کی تربیت مصر کے شاہی درباروں میں ہوئی تھی، اور ان کی تحریریں ظاہر کرتی ہیں کہ وہ قدیم دنیا کے ادب سے واقف تھا۔ جب موسیٰ نے اپنا قدیم  دور کا الٰہی ، الہام شدہ اور سچا بیان لکھا، تو وہ قدیم مشرقِ قریب کی دیگر ادبی روایات سے بخوبی واقف تھا۔
یہ جاننے کے بعد کہ قدیم ترین تاریخ کے دیگر احوال موسیٰ کو دستیاب تھے، اب ہم اس پوزیشن میں ہیں کہ ایک اور سوال پوچھیں: موسیٰ نے دوسری ثقافتوں کی داستانوں اور رزمیہ نظموں  کو کیسے استعمال  کیا؟
استعمال    
جیسا کہ ہم اسباق کے اس سلسلے میں دیکھیں گے، موسیٰ نے دیگر قدیم روایات کو  منفی اور مثبت دونوں طرح سے استعمال  کیا۔
ایک طرف، موسیٰ نے ابتدائی دور کی اپنی تاریخ، سچائی کے ذریعے جھوٹ کی تردید کرنے کے لیے لکھی۔ ہمیں ہمیشہ یاد رکھنا چاہیے کہ جن اسرائیلیوں کی موسیٰ نے قیادت کی تھی، وہ ہر طرح کے مشرکانہ اثرات کا شکار رہے تھے۔ اُن کا جھکاؤ، اِس  تصور      کی طرف تھا کہ دنیا بہت سے دیوتاؤں کی کوششوں اور جدوجہد کا نتیجہ ہے۔ انہوں نے یا تو اپنے بزرگوں کے سچے ایمان کو مسترد کر دیا تھا، یا وہ اس سچائی کو دوسری قوموں کے مذہبی عقائد کے ساتھ ملِا جُلا رہے تھے۔   موسیٰ نے قدیم دور کا اپنا بیان اس لیے لکھا تاکہ خدا کے لوگوں کو سکھا سکے کہ چیزیں  اصل  میں کیسے ہوئی تھیں۔ اس نے دوسرے مذاہب کے باطل نظریات کے خلاف 'یاہو ازم' (Yahwism) ، یعنی سچے، واحد خُدا کی سچائی قائم کرنے کی کوشش کی۔
اسی وقت، موسیٰ نے اپنے دور کی ادبی روایات استعمال  کر کے باطل کہانیوں کی تردید کا یہ منفی مقصد پورا کیا۔ اس کی تحریریں دانستہ طور پر قدیم مشرقِ قریب کی دیگر تحریروں سے مشابہت رکھتی تھیں تاکہ وہ خدا کی سچائی کو ان طریقوں سے پہنچا سکے جو بنی  اسرائیل سمجھ سکتے تھے ۔ اگرچہ موسیٰ کے بیان اور کئی اہم تحریروں کے درمیان بہت سی مماثلتیں ہیں، لیکن آثارِ قدیمہ کی حالیہ تحقیق نے ایک خاص ادبی روایت کے ساتھ حیرت انگیز مشابہت کی طرف اشارہ کیا ہے۔
1969 میں ایک اہم دستاویز شائع ہوئی جس کا عنوان تھا: 'اطرحاسیس: بابل کی طوفان کی کہانی' (Atrahasis: The Babylonian Story of the Flood)۔ اب ہم یقین کے ساتھ یہ تو نہیں کہہ سکتے کہ اس دستاویز کی روایت کتنی پرانی ہے، لیکن یہ ہمارے لیے اس لیے اہم ہے کیونکہ یہ دستاویز  ایک کہانی میں بہت سے ایسے ٹکڑوں کو اکٹھا کرتی ہے جو پہلے صرف الگ الگ طور پر  معلوم تھے۔
'اطرحاسیس' نامی یہ  رزمیہ قصہ ایک بنیادی سہ رخی ساخت پر مبنی  ہے: یہ انسانیت کی تخلیق سے شروع ہوتا ہے۔ انسانیت کی تخلیق کے بعد ابتدائی انسانی تاریخ کا ایک ریکارڈ آتا ہے، جو خاص طور پر انسانی نسل کی وجہ سے دنیا کی اخلاقی  تباہی  پر  توجہ مرکوز کرتا ہے۔ اور پھر آخر میں، ایک عالمی  طوفان اور   ایک نئے عالمی نظام کے ذریعے   اس بے راہ روی کی اصلاح   کی جاتی ہے۔
پیدائش کا اطرحاسیس کے ساتھ موازنہ اس خیال کی بھرپور تائید کرتا ہے کہ موسیٰ نے اپنا ریکارڈ ایک دانستہ اور جامع ساخت کے ساتھ تشکیل دیا تھا۔ پہلی نظر میں، پیدائش 1 سے 11 تک کے ابواب اقتباسات کا ایک بکھرا ہوا مجموعہ لگ سکتے ہیں جو بغیر کسی تسلسل کے ایک موضوع سے دوسرے موضوع کی طرف بڑھتے ہیں، لیکن اطرحاسیس کے ساتھ وسیع تر  ادبی مماثلتوں کو دیکھنا ہمیں یہ سمجھنے میں مدد دیتا ہے کہ موسیٰ کی قدیم  تاریخ ایک ہمہ گیر ساخت کے ساتھ ایک واحد کہانی کے طور پر جڑی ہوئی ہے۔
پیدائش 1-11 تین حصوں میں تقسیم ہوتی ہے: پہلا، 1:1–3:2 میں مثالی تخلیق؛ دوسرا، پیدائش 42:2–8:6 میں انسانی گناہ کی وجہ سے دنیا  کی خرابی ؛ اور پھر آخر میں، پیدائش 9:6–9:11 میں طوفان اور نیا نظام۔
اب ہم اس قابل ہو چکے ہیں کہ تیسرا سوال پوچھیں: موسیٰ نے پیدائش 1-11 کیوں لکھی؟ وہ اپنے اسرائیلی قارئین تک کیا پیغام پہنچانا چاہتا تھا؟
تحریر کا مقصد
بہت ہی بنیادی سطح پر، ہم یقین سے کہہ سکتے ہیں کہ موسیٰ  بنی اسرائیل کو ماضی کے بارے میں سچائی سکھانا چاہتا تھا۔ وہ چاہتا تھا کہ وہ جان  لیں  کہ ان کے خدا نے عالمی تاریخ کے ابتدائی سالوں میں کیا کیا تھا۔ جس طرح دوسری قوموں کی کہانیوں کا مقصد اپنے  لوگوں کو اُن کہانیوں کے نکتہ نظر   پر قائل کرنا تھا، موسیٰ نے اسرائیل کو ان کے ایمان کی تاریخی سچائیوں پر قائل کرنے کی کوشش کی۔
لیکن گہرائی میں دیکھنے پر، ہم موسیٰ کی قدیم تاریخ کے پیچھے ایک اور  مقصد بھی  دیکھیں گے۔   اُس نے خصوصاً اس لیے بھی لکھا تاکہ  بنی اسرائیل کو قائل کرے کہ وہ    خود کو خدا کی مرضی کے مطابق ڈھالیں۔ اب، یہ اضافی مقصد پیدائش 1-11 پڑھنے والے ہر شخص پر فوری طور پر ظاہر نہیں ہوتا، لیکن یہ تب واضح ہو جاتا ہے جب ہمیں احساس ہوتا ہے کہ قدیم دور کی  دیگر داستانوں کابھی یہی مقصد تھا  ۔
اس سے پہلے کہ ہم قدیم دنیا کی قدیم تاریخوں کے مقصد کو سمجھ سکیں، ہمیں یہ جاننا ہوگا کہ قدیم مشرقِ قریب کی بہت سی ثقافتیں یہ مانتی تھیں کہ کائنات ایک مافوق الفطرت کائناتی حکمت کے مطابق بنائی  گئی ہے۔ اپنی مثالی حالت میں، کائنات اسی حکمت یا الٰہی نظم کے مطابق چلتی تھی۔ اور معاشرے کے ہر فرد کی، شہنشاہ سے لے کر غلام تک، یہ ذمہ داری تھی کہ وہ جتنا ممکن ہو سکے، خود کو اس الٰہی نظم کے مطابق ڈھالے۔
اب اس کا قدیم مشرقِ قریب کی کہانیوں اور رزمیہ نظموں سے کیا تعلق ہے؟ اسرائیل کے ارد گرد کی ثقافتوں کے پاس قدیم ترین قصے موجود تھے جو وقت کے آغاز کے قریب کے واقعات کے بارے میں بتاتے تھے۔ انہوں نے ایسا اس لیے کیا تاکہ ان ڈھانچوں کی وضاحت کر سکیں جو دیوتاؤں نے قدیم زمانے میں دنیا میں کھڑے کیے تھے۔ قدیم ترین دور سے متعلق ان کی روایات کا تعلق محض دنیا کی ابتدائی تاریخ سے نہیں تھا۔ انہوں نے اپنی قدیم تاریخیں اپنے موجودہ مذہبی اور سماجی نظام کا جواز پیش کرنے کے لیے لکھی تھیں۔ ان تحریروں کے مصنفین، جو اکثر کاہن ہوتے تھے، ان طریقوں کی نشاندہی کرتے تھے جن سے دیوتاؤں نے اصل میں دنیا کو ترتیب دیا تھا تاکہ یہ دکھا سکیں کہ ان کے اپنے دور میں چیزیں کیسی ہونی چاہئیں۔ کبھی کبھی، وہ خاص طور پر مذہبی معاملات پر توجہ مرکوز کرتے تھے، جیسے مندر، کاہن اور رسومات۔ کون سا مندر دیوتاؤں کا پسندیدہ تھا، اور کس کاہن خاندان کو خدمت کرنی تھی؟  اور کبھی ، ان کا تعلق وسیع تر سماجی ڈھانچوں سے ہوتا تھا، جیسے سیاسی طاقت اور قوانین۔ بادشاہ کسے بننا تھا؟ کچھ لوگ غلام کیوں تھے؟ ان کی کہانیاں لوگوں کو دیوتاؤں کے تخلیقی قوانین، اور ان ڈھانچوں کے مطابق زندگی گزارنے کی دعوت دیتی تھیں جو انہوں نے کائنات کے لیے مقرر کیے تھے۔
جیسا کہ ہم ان اسباق میں دیکھیں گے، موسیٰ نے پیدائش کی کتاب کا یہ حصہ، یعنی  1-11 بہت ملتی جلتی وجوہات کی بنا پر لکھا۔ ایک طرف، موسیٰ نے اپنی قدیم تاریخ اس بات پر واضح توجہ کے ساتھ لکھی کہ ' یاہوے 'نے کس طرح قدیم زمانے میں دنیا کو تخلیق کیا اور ترتیب دیا تھا۔ تخلیق سے لے کر برجِ بابل تک، موسیٰ نے اسرائیل کو    بتایا   کہ بہت پہلے  کے واقعات کس  طرح ہوئے تھے۔ پھر بھی اس نے ایسا محض تاریخی دلچسپی کی بنا پر نہیں کیا۔ جب موسیٰ مصر سے موعودہ زمین کی طرف اسرائیلیوں کی قیادت کر رہا تھا، تو اسے بہت سے ایسے مخالفین کا سامنا کرنا پڑا جو یہ سمجھتے تھے کہ اس نے درحقیقت بنی اسرائیل کو گمراہ کیا ہے۔ اور اس مخالفت کے جواب میں، قدیم ترین تاریخ نے ثابت کیا کہ اسرائیل کے لیے موسیٰ کی حکمتِ عملی اور اہداف کائنات کے لیے خدا کے منصوبے  کے عین مطابق تھے۔ نتیجے کے طور پر، موسیٰ کی مخالفت  کرنا دراصل خدا کے قوانین کی مخالفت  کرنا تھا۔
پیدائش 1:1–3:2 میں مثالی تخلیق کے اپنے ریکارڈ میں، موسیٰ نے دکھایا کہ اسرائیل کنعان کی طرف جا کر درحقیقت خدا کے مثالی مقصد کی طرف بڑھ رہا ہے۔ 4:2–8:6 میں دنیا  کی خرابی کے  ریکارڈ میں، موسیٰ نے دکھایا کہ مصر فساد   کی جگہ تھی، جو گناہ پر خدا کی لعنت کا نتیجہ تھا۔ آخر میں، پیدائش 9:6–9:11 میں طوفان اور اس کے نتیجے میں آنے والے نئے نظام کے اپنے ریکارڈ میں، موسیٰ نے اسرائیل کو دکھایا کہ وہ انہیں بہت سی برکات کے ساتھ ایک نئے نظام میں لا رہا ہے، بالکل ویسے ہی جیسے اس سے پہلے نوح دنیا میں نیا نظام اور برکات لایا تھا۔ ان قدیم حقائق نے اسرائیل کے مستقبل کے لیے موسیٰ کے وژن کا مکمل جواز پیش کیا۔ اگر وہ اسرائیل کو ان سچائیوں پر قائل کر سکتا، تو اسرائیل کے درمیان وفادار لوگ مصر سے منہ موڑ لیتے اور کنعان کی سرزمین کو اپنی الٰہی میراث کے طور پر حاصل کر لیتے۔
اب جبکہ ہم نے ابواب 1-11 کی قدیم تاریخ کے بارے میں اپنے عمومی نکتہ نظر کا تعارف کروا دیا ہے، اب ہم پیدائش کے پہلے حصے کی تفصیلات دیکھنے کی پوزیشن میں ہیں: یعنی خدا کی مثالی دنیا  جو پیدائش 1:1–3:2 میں بیان کی گئی ہے۔


ادبی ساخت
جب زیادہ تر ایوینجلیکل لوگ  بائبل کے پہلے باب کے بارے میں سوچتے ہیں، تو ان کے ذہن میں وہ  تمام  متنازعہ سوالات آتے ہیں جو اس کی تشریح  سے جُڑے ہوئے  ہیں۔ کیا خدا نے دنیا کو چھ عام دنوں میں تخلیق کیا؟ کیا پیدائش 1 کے "دن" طویل ادوار یا زمانے تھے؟ یا کیا پیدائش 1 خدا کی تخلیقی سرگرمی کا ایک قدرے شاعرانہ اور غیر تاریخی بیان  ہے؟ ایوینجلیکل حلقوں میں یہ تمام نکتہ نظر   قابلِ قبول ہیں۔ اگرچہ میرا اپنا نظریہ یہ ہے کہ پیدائش 1 یہ سکھاتی ہے کہ خدا نے اس دنیا کو، جسے ہم آج جانتے ہیں، چھ عام دنوں میں بنایا، لیکن بائبل پر یقین رکھنے والے تمام مسیحی اس نظریے سے متفق نہیں  ہیں۔
ان اسباق میں پیدائش کے ابتدائی ابواب کے مطالعے میں ، ہمارا سروکار اس طرح کے تاریخی مسائل سے  نہیں ہے۔ ہمارا زیادہ تر تعلق ادبی سوالات سے ہے۔ ہمیں اس بات میں زیادہ دلچسپی ہے کہ موسیٰ نے یہ باب کیسے اور کیوں لکھا۔ اس اقتباس میں کون سی ادبی ساختیں نظر آتی ہیں؟ اور یہ ساختیں موسیٰ کے مقصد کو سمجھنے میں ہماری مدد کیسے کرتی ہیں؟
ہمیں اس بات کو نوٹ کرنے سے آغاز کرنا چاہیے کہ اس بیانئے کے تین بڑے مراحل ہیں، یعنی ایک آغاز، ایک درمیانی حصہ، اور ایک اختتام۔
موسیٰ کا تخلیق کا بیان 1:1-2 سے شروع ہوتا ہے۔ ہم ان آیات کے مواد کا خلاصہ "تاریک ویران دنیا" کے طور پر کر سکتے ہیں۔ باب 3:1-31 اس مواد کا درمیانی حصہ ہے جس میں تخلیق کے   "چھ دن" شامل ہیں، یا جسے ہم تخلیق کو "ترتیب دینے کے چھ دن" کہیں گے۔ آخر میں، 1:2-3 سبت کا دن ہے۔   اسے ہم"مثالی دنیا"کا نام دیں گے۔ 
ہم اس سبق میں اس ساخت کے تینوں حصوں کا جائزہ لیں گے، جس کا آغاز تاریک ویران  دنیا سے ہوگا۔ دوسرا، ہم آخری حصے کی تحقیق کریں گے جو مثالی دنیا سے متعلق ہے۔ اور آخر میں، ہم ترتیب دینے کے چھ دنوں کا جائزہ لیں گے، آئیے پہلے 1:1-2 کی تاریک ویران دنیا کو دیکھتے ہیں۔
ویران اور سنسان  دنیا
پیدائش 1 کے پہلے حصے کو دیکھتے ہوئے، ہم زمین کو ڈھانپنے والی ویرانی   اور خدا کی روح کے درمیان ایک بہت ہی اہم ڈرامائی تناؤ دیکھتے ہیں۔
1 : 1-2   کے آغاز میں  آیت 1 میں ایک عنوان دے کر، اور آیت 2 میں دنیا کی ابتدائی حالت بیان کر کے منظر کشی کی گئی ہے۔ دیکھیں کہ موسیٰ نے اسے 2:1 میں کس طرح بیان کیا:
اور زمِین وِیران اور سُنسان تھی اور گہراؤ کے اُوپر اندھیرا تھا اور خُدا کی رُوح پانی کی سطح پر جُنبِش کرتی تھی۔ (پیدائش 2:1) 
یہ آیت اس ڈرامائی تناؤ کو متعارف کراتی ہے جو اس پورے باب میں جاری رہتا ہے۔ اس تناؤ کی ایک طرف دنیا "ویران اور سنسان" ہے، یا جیسا کہ عبرانی میں کہا گیا ہے، "تُوہُو وٰبُوہُو" (tōhû wābōhû)۔ یہ عبرانی اصطلاح بائبل میں اتنی کثرت سے استعمال نہیں ہوئی کہ ہم بالکل درست طور پر جان سکیں کہ اس کا کیا مطلب ہے۔ لیکن بہت سے علماء کا ماننا ہے کہ اس کا مطلب یہ تھا کہ دنیا ناقابلِ رہائش اور انسانی زندگی کے لیے ناسازگار تھی، بالکل اسی طرح جیسے کوئی صحرا یا بیابان انسانی زندگی کے لیے ناموزوں  ہوتا ہے۔ چنانچہ، اس اقتباس کے آغاز میں ہم دیکھتے ہیں کہ ایک ناقابلِ رہائش، تاریک، قدیم اور سنسان گہرائی نے پوری زمین کو ڈھانپ رکھا تھا۔
اس ڈرامائی تناؤ کا دوسرا عنصر بھی 2:1 میں ظاہر ہوتا ہے۔ موسیٰ نے لکھا کہ " خُدا کی رُوح پانی کی سطح پر جُنبِش کرتی تھی "۔ یہاں استعمال ہونے والی عبرانی اصطلاح "میراخیفیت" (merachefet) ہے جس کا مطلب ہے "اوپر پرواز کرنا" یا "اوپر منڈلانا"۔
چنانچہ ہم اس اقتباس کے بالکل آغاز میں ایک بہت ہی ڈرامائی تصویر دیکھتے ہیں۔ ایک طرف ہم زمین پر ویرانی اور سنسانی دیکھتے ہیں؛ دوسری طرف ہم اس ویرانی اور سنسانی کے اوپر خدا کی روح کوجنبش کرتے  ہوئے دیکھتے ہیں۔ درحقیقت، خدا اُس ویرانی  کو ختم  کے لیے سرگرم ہونے  کو تیار تھا جس نے زمین کو ڈھانپ رکھا تھا۔ اس ابتدائی ڈرامائی تناؤ نے کئی سوالات کھڑے کیے: خدا کی روح کیا کرے گی؟ اس ویرانی  کا کیا بنے گا؟
ابتدائی آیات کے اس ڈرامائی تناؤ کو ذہن میں رکھتے ہوئے، اب ہم موسیٰ کے تخلیق کے بیان کے آخری حصے میں اس تناؤ کے حل کو دیکھنے کی پوزیشن میں ہیں: یعنی پیدائش 1:2-3 میں مثالی دنیا۔
مثالی دنیا
یہ حصہ بہت ہی سادہ انداز میں ترتیب دیا گیا ہے۔ یہ 1:2 میں ایک تلخیصی بیان کے ساتھ شروع ہوتا ہے کہ خدا   اپنا تخلیقی کام مکمل کر  چُکا ہے، اور اس کا اختتام 2:2-3 میں خدا کے آرام کرنے پر ہوتا ہے۔ ہم پیدائش 2:2-3 میں یہ الفاظ پڑھتے ہیں:
 اور خُدا نے اپنے کام کو جِسے وہ کرتا تھا ساتویں دِن ختم کِیا اور اپنے سارے کام سے جِسے وہ کر رہا تھا ساتویں دِن فارِغ ہُؤا۔  اور خُدا نے ساتویں دِن کو برکت دی اور اُسے مُقدّس ٹھہرایا کیونکہ اُس میں خُدا ساری کائِنات سے جِسے اُس نے پَیدا کِیا اور بنایا فارِغ ہُؤا۔ (پیدائش 2:2-3) 
جب موسیٰ نے خدا کو سبت کے دن  آرام کرتے ، اس دن کو خاص برکت دیتے اور اسے مقدس ٹھہراتے ہوئے بیان کیا، تو اس نے اعلان کیا کہ ویرانی اور خدا کی   روح کے درمیان تناؤ ختم ہو گیا ہے۔ خدا نے اندھیرے کو مغلوب کر لیا، سنسان  گہرائی پر حکمرانی کی، اور اپنی مثالی طور پر ترتیب دی گئی دنیا  دیکھ کر  خوش ہوا۔ تخلیق کی کہانی کائنات کے اس نہایت پرامن تصور اور کامل ہم آہنگی کے ساتھ اختتام پذیر ہوتی ہے۔
اب جبکہ ہم دیکھ چکے ہیں کہ موسیٰ کا تخلیق کا بیان کیسے شروع اور ختم ہوتا ہے، ہم اس حوالے کے درمیانی حصے کو دیکھیں گے    جو بیان کرتا ہے کہ ویران اور سنسان  دنیا اور خدا کی منڈلاتی روح کے درمیان تناؤ کس طرح حل ہوا۔
ترتیب کے چھ دن
یہ اقتباس ہمیں  سکھاتا ہے کہ خدا نے پیدائش  3:1-31 میں بیان  کئے گئے  حیرت انگیز چھ روزہ منصوبے کے مطابق دنیا کو ترتیب دے   کر سنسانی کو ختم کر  دیا۔ اس مواد کا مرکزی نکتہ تب واضح ہوتا ہے جب ہم دیکھتے ہیں کہ موسیٰ نے خدا کے کاموں کو بار بار اس جملے کے ساتھ متعارف کرایا: "اور خدا نے کہا"۔ اس کی وجہ یہ ہے کہ خدا اس کام کا مرکزی کردار ہے، اور اس کا قادرِ مطلق کلام ان آیات کا م مرکز ہے۔
خدا کے محض ایک لفظ نے دنیا میں شاندار نظم و ضبط پیدا کر دیا۔ دوسری ثقافتوں کے افسانوی دیوتاؤں کے برعکس، اسرائیل کے خدا کو تخلیق کے دوران کسی جدوجہد یا جنگ کا سامنا نہیں کرنا پڑا۔ اس نے صرف حکم دیا، اور دنیا اپنی مناسب ترتیب میں آ گئی۔ اس کے علاوہ، خدا کے کلام نے اس کی قدرت بھری حکمت ظاہر کی ۔ خدا نے دنیا کو اس ترتیب میں رکھا جو اسے سب سے بہتر لگی۔
بہت سے مفسرین  نے تسلیم کیا ہے کہ خدا کی تخلیق کو ترتیب دینے کے دن تین تین کے دو سیٹوں میں تقسیم ہیں: پہلے سے تیسرے دن تک اور چوتھے سے چھٹے دن تک۔ دنوں کے ان دو سیٹوں کے درمیان تعلق کو کئی طریقوں سے بیان کیا گیا ہے، اور ان میں متعدد باہمی روابط موجود ہیں۔
ان نمونوں سے خود کو روشناس کرانے کا ایک مفید طریقہ یہ ہے   کہ  پیدائش 2:1 میں زمین کی صورت کو دیکھا جائے ۔ آپ کو یاد ہوگا کہ موسیٰ نے کہا تھا کہ زمین "ویران اور سنسان" تھی، یعنی "تُوہُو وٰبُوہُو" (tōhû wābōhû)۔ ان اصطلاحات کو تین دنوں کے دو سیٹوں کی اہمیت واضح کرنے کے لیے استعمال کیا جا سکتا ہے۔
ایک طرف، پہلے تین دنوں کے دوران، خدا نے   کہ زمین  کے "ویران اور سنسان "  ہونے کا مسئلہ حل کیا ۔ یعنی، اس نے ایک علاقے کو دوسرے سے الگ کر کے اور اپنی تخلیق کے اندر مختلف دائرہ   کار یا حدود   تشکیل دے کر اپنی تخلیق کو شکل عطا کی۔ دوسری طرف، آخری تین دنوں کے دوران، خدا نے اس   خالی   زمین کو  مختلف   مکینوں سے بھر دیا۔
پہلے تین دنوں کے بارے میں سوچیں۔ پہلے دن، خدا نے دن کی حدود کو رات سے الگ کیا۔ سورج کے وجود میں آنے سے پہلے ہی، خدا نے اس تاریک اور سنسان  دنیا کی تاریکی میں روشنی کو چمکایا۔
دوسرے دن، خدا نے زمین کے اوپر ایک   فضا   تان کر نیچے کے پانیوں اور اوپر کے پانیوں کے علاقوں کو الگ کر دیا۔ اس الٰہی فعل نے وہ چیز پیدا کی جسے اب ہم اپنے سیارے کا ماحول (atmosphere) کہتے ہیں، جس نے زمین کے پانی کو اوپر آسمان کی نمی سے الگ کر دیا۔
تیسرے دن، خدا نے خشک زمین کے علاقے کو سمندروں سے الگ کیا۔ سمندروں کو زمین کے مخصوص خطوں میں جمع کیا گیا، اور خشکی ظاہر ہوئی۔ خشک زمین پر سبزہ  اگنے لگا۔ یوں پہلے تین دنوں میں، خدا نے ایک بے شکل دنیا کو شکل عطا کی۔ اس نے روشنی اور تاریکی کی حدود قائم کیں، آسمان کے  اوپر اور نیچے کے پانیوں کو الگ کیا، اور   خشک  زمین وجود میں آئی۔
موسیٰ کے بیان  کے مطابق، جب خدا نے پہلے تین دنوں کے دوران مختلف حدود  بنا کر زمین کی بے شکلی  ختم کر دی ، تو اس نے آخری تین دنوں میں ان حدود میں مکینوں کو رکھ کر زمین کے سنسان پن کو دور کیا۔
چوتھے دن خدا نے آسمان میں سورج، چاند اور ستاروں کو رکھا تاکہ وہ روشنی اور تاریکی کی ان حدود کو بھر دیں جو اس نے پہلے دن بنائی تھیں۔ یہ   آسمان میں اس لیے رکھے گئے تاکہ دن اور رات پر حکومت کریں اور انہیں الگ رکھیں۔
پانچویں دن، خدا نے فضا میں پرندوں اور سمندروں میں آبی مخلوقات کو رکھا۔ ان مکینوں نے اوپر اور نیچے کے پانیوں کی ان حدود کو بھر دیا جو دوسرے دن تشکیل دی گئی تھیں۔
آخر میں، چھٹے دن خدا نے خشک زمین پر جانوروں اور انسانوں کو رکھا۔ ان مکینوں نے خشک زمین کی اس حد کو بھر دیا جسے خدا نے تیسرے دن سمندر سے ظاہر کیا تھا۔
موسیٰ نے پوری تخلیق کو ان حدود اور ان کے مکینوں میں یکجا کر دیا۔ مختصراً یہ کہ، خدا نے چھ دن اس تاریک اور سنسان  دنیا کو ایک شاندار ترتیب دینے میں گزارے۔ اس کا کام اتنا حیرت انگیز تھا کہ خدا نے چھ بار کہا:
"  اچھا ہے" (پیدائش 4:1، 10، 12، 18، 21، 25) 
اور انسان کو خشک زمین پر رہنے کے لیے بنانے کے بعد، اس نے کہا:
"  بہت   اچھا ہے" (پیدائش 31:1) 
موسیٰ نے یہ بات بالکل واضح کر دی کہ خدا اپنے کیے ہوئے کام سے نہایت خوش تھا۔
چنانچہ، ہم دیکھتے ہیں کہ پیدائش 1:1–3:2 ایک بہت ہی دانستہ اور پیچیدہ ساخت رکھتی ہے۔ یہ اقتباس دنیا  کی ویرانی  اور خدا  کے سرگرم  ہونے  سے شروع ہوتا ہے۔ چھ دن تک خدا نے اپنے کلام سے اس سنسان  دنیا میں نظم و ضبط پیدا کیا۔ نتیجتاً، ساتویں دن خدا اس مثالی ترتیب پر خوش ہوا جو وہ دنیا میں لایا تھا، اور اس نے اپنے سبت کے آرام سے لطف اٹھایا۔
اب جبکہ ہم نے پیدائش 1:1–3:2 کی وسیع ادبی ساخت دیکھ لی ہے، ہم اس پوزیشن میں ہیں کہ یہ دیکھیں کہ اس اقتباس کے اصل معنی کیسے بیان کیے گئے ہیں۔
اصل مفہوم
ہم پہلے ہی دیکھ چکے ہیں کہ  ، موسیٰ کی لکھی  قدیم   تاریخ کا مقصد اسرائیل کے خروج اور فتح کی توثیق کرنا تھا،  اور یہ دکھا نا تھا کہ وہ اس ترتیب کے عین مطابق تھے جو خدا نے دنیا کی ابتدائی تاریخ میں قائم کی تھی۔ لیکن یہ عمومی مقصد 1:1–3:2   میں کیسے ظاہر ہوا؟ موسیٰ نے اسرائیل کے لیے اپنی خدمت   کو تخلیق کی کہانی سے کیسے جوڑا؟
ہم پیدائش 1:1–3:2 کے تین اہم حصوں کو دوبارہ دیکھ کر اس بات کا جائزہ لیں گے کہ موسیٰ نے یہ کیسے کیا۔ پہلے، ہم ویران اور سنسان  دنیا کو دیکھیں گے۔ پھر ہم مثالی طور پر ترتیب دی گئی دنیا کے آخری حصے کی طرف بڑھیں گے۔ اور آخر میں، ہم اقتباس کے درمیانی حصے کی طرف واپس آئیں گے جہاں خدا نے دنیا کو ترتیب دیا۔ آئیے پہلے 1:1-2، یعنی ویران اور سنسان  دنیا کو دیکھتے ہیں۔

ویران اور سنسان دنیا
ہمارے مطالعے  کے لیے، پیدائش کی پہلی دو آیات کی سب سے اہم خصوصیت وہ ڈرامائی تناؤ ہے جو دوسری آیت میں متعارف کرایا گیا ہے۔ موسیٰ نے جس طرح سے سنسان دنیا اور روح القدس کے درمیان ڈرامائی تناؤ کو بیان کیا، اس سے یہ واضح ہو گیا کہ وہ نہ صرف تخلیق کے بارے میں لکھ رہا تھا، بلکہ اسرائیل کے خروج (مصر سے نکلنے) کے بارے میں بھی لکھ رہا تھا۔
ایک طرف، آپ کو یاد ہوگا کہ پیدائش 2:1 میں موسیٰ نے زمین کو "ویران" یا "تُوہو" (tōhû) کے طور پر بیان کیا۔ دوسری طرف، اس نے خدا کی روح کو "جنبش کرتے  ہوئے" یا عبرانی میں "میراخیفیت" (merachefet) کے طور پر بیان کیا۔
اس منظر کی اہمیت تب واضح ہوتی ہے جب ہم ایک ایسے اقتباس کو دیکھتے ہیں جس میں موسیٰ نے پیدائش کے اس ڈرامائی خاکے کی طرف اشارہ کیا ہے۔ استثنا 10:32-12 میں موسیٰ نے پیدائش 2:1 کی اصطلاحات استعمال کیں تاکہ اسرائیل کے خروج اور تخلیق کے بیان کے درمیان تعلق کی طرف خاص توجہ مبذول کرائی جا سکے۔دیکھیں کہ وہ ان آیات میں کیا کہتا ہے:
وہ خُداوند کو ویرانےاور سُونے ہَولناک بیابان میں مِلا۔خُداوند اُس کے چَوگِرد رہا۔ اُس نے اُس کی خبر لی اور اُسے اپنی آنکھ کی پُتلی کی طرح رکھا۔جَیسے عُقاب اپنے گھونسلے کو ہلا ہلا کراپنے بچّوں پر منڈلاتا ہےوَیسے ہی اُس نے اپنے بازُوؤں کو پَھیلایااور اُن کو لے کر اپنے پروں پر اُٹھا لِیا۔فقط خُداوند ہی نے اُن کی رہبری کیاور اُس کے ساتھ کوئی اجنبی معبُود نہ تھا۔  (استثنا 10:32-12) 
یہ آیات اس لیے اہم ہیں کیونکہ یہ اس کی  پوری تحریروں میں   دوسری جگہ ہے جہاں موسیٰ نے "ویران" اور "سنسان /سُونے"  کی اصطلاحات ایک ساتھ استعمال کی ہیں۔
آیت 10 میں، وہ لفظ جس کا ترجمہ یہاں "ویران" کیا گیا ہے، وہ عبرانی لفظ "تُوہو" (tōhû) ہے، جو پیدائش 2:1 میں "بے شکل" یا "ویران" کے طور پر ظاہر ہوتا ہے۔ اسی طرح، آیت 11 میں، جس اصطلاح کا ترجمہ "منڈلاتا" کیا گیا ہے وہ "میراخیفیت" (merachefet) ہے، وہی اصطلاح جو پیدائش 2:1 میں اس وقت استعمال ہوئی جب خدا کی روح گہرائی کے اوپر "منڈلاتی/جنبش کرتی" تھی۔
موسیٰ نے استثنا 32 میں ان دونوں اصطلاحات کو ایک ساتھ اس لیے رکھا تاکہ اسے پیدائش 1 کے ساتھ مضبوطی سے جوڑ سکے۔ لیکن ان اصطلاحات کے استعمال نے یہ تعلق کیسے قائم کیا؟ استثنا 32 میں "ویران" اور "منڈلانے" کا کیا مطلب تھا؟
پہلی بات یہ کہ موسیٰ نے "ویران" کی اصطلاح کا اطلاق مصر (اور اس کے گرد و نواح) پر کیا۔ 10:32 میں ہم یہ الفاظ پڑھتے ہیں:
وہ خُداوند کو ویرانےاور سُونے ہَولناک بیابان میں مِلا۔(استثنا 10:32) 
دوسری بات یہ کہ موسیٰ نے "منڈلانے" کی اصطلاح اسرائیل کے ساتھ خدا کی موجودگی کے لیے استعمال کی، جو غالباً بادل اور آگ کا ستون تھا، جب وہ اس قوم کی موعودہ زمین کی طرف رہنمائی کر رہا تھا۔ 10:32-11 میں ہم یہ الفاظ پڑھتے ہیں:
اُس نے اُس کی خبر لی اور اُسے اپنی آنکھ کی پُتلی کی طرح رکھا۔جَیسے عُقاب اپنے گھونسلے کو ہلا ہلا کراپنے بچّوں پر منڈلاتا ہے(استثنا 10:32-11) 
کئی لحاظ سے، ہم استثنا 10:32-12 کو پیدائش 2:1 پر موسیٰ کی اپنی تفسیر کے طور پر دیکھ سکتے ہیں۔ یہ ہمیں اس کی نیت اور مقصد کے بارے میں بصیرت فراہم کرتا ہے جو اس نے پیدائش کا پہلا باب لکھتے وقت ذہن میں رکھا تھا۔
استثنا 32 ہمیں یہ سمجھنے میں مدد دیتا ہے کہ موسیٰ نے تخلیق اور مصر سے اسرائیل کی مخلصی کے درمیان ایک مماثلت دیکھی۔ موسیٰ نے لکھا کہ تخلیق اور مصر سے اسرائیل کی مخلصی، دونوں میں ویران  اور ناقابلِ رہائش دنیائیں شامل تھیں۔ اس نے یہ بھی لکھا کہ خدا اصل پر انتشار دنیا میں "منڈلا" کر عمل میں آیا، بالکل ویسے ہی جیسے وہ اسرائیل کے اوپر منڈلایا جب اس نے انہیں مصر سے چھڑایا۔
تخلیق اور خروج کے درمیان ان مماثلتوں سے ہم دیکھ سکتے ہیں کہ موسیٰ نے تاریک  اور سنسان  دنیا کے بارے میں صرف اس لیے نہیں لکھا کہ اسرائیل کو تخلیق کی کہانی سنائے؛ بلکہ اس نے تخلیق کے وقت خدا کے کام کو ایک نمونے یا مثال کے طور پر پیش کیا، جو اس بات کی وضاحت کرتا تھا کہ خدا اس دور میں اسرائیل کی قوم کے لیے کیا کر رہا تھا۔   موسیٰ نے تخلیق میں خدا کے اصل کام کے بارے میں اِس لیے لکھا   تاکہ اپنے قارئین کو دکھا سکے کہ انہوں نے مصر سے نکل کر اس کی پیروی کرنے میں کوئی غلطی نہیں کی ہے۔ اس کے بجائے، تخلیق کے بیان نے ثابت کیا کہ مصر سے ان کی مخلصی خدا کا ایک عظیم کام تھا۔ خدا ،اسرائیل کو مصر کے  ویرانےسے نکال کر دنیا کو دوبارہ ترتیب دے رہا تھا، بالکل ویسے ہی جیسے اس نے آغاز میں کیا تھا۔ خدا اب اسرائیل کے اوپر اس طرح منڈلا رہا تھا جیسے وہ آغاز میں تخلیق کے اوپر منڈلایا تھا۔ مصر سے خروج  کسی قسم کی  غلطی  کے بجائے، درحقیقت خدا کا وہ کام تھا جس کے ذریعے وہ دنیا میں اپنی مطلوبہ ترتیب واپس لا رہا تھا۔ ایک لفظ میں، مصر سے اسرائیل کی مخلصی "دوبارہ تخلیق " سے کم نہ تھی۔
پیدائش کے پہلے باب کے آغاز اور اسرائیل کے خروج کے تجربے کے درمیان اس مماثلت کو ذہن میں رکھتے ہوئے، ہم اس نکتہ نظر  کی تصدیق آخری حصے، یعنی 1:2-3 میں مثالی طور پر ترتیب دی گئی دنیا کو دیکھ کر کر سکتے ہیں۔
مثالی دنیا
آپ کو یاد ہوگا کہ تخلیق کی کہانی خدا کے  آرام  کرنے کے ساتھ ختم ہوتی ہے۔ پیدائش 2:2-3 میں "آرام" کے لیے عبرانی اصطلاح "شبات" (shabbat) ہے، یا جیسا کہ ہم اسے"سبت" کہتے ہیں۔   یہ اصطلاح تخلیق کی کہانی کو ایک اور طریقے سے اسرائیل کے خروج  کے ساتھ جوڑتی ہے۔
موسیٰ اور اسرائیلیوں نے "شبات" کی اصطلاح بنیادی طور پر ان سبت کی پابندیوں کے لیے استعمال کی    جو موسیٰ کی شریعت کے مطابق  تھیں ۔ درحقیقت، خروج 20 میں دس احکام کی فہرست میں، موسیٰ نے وضاحت کی کہ اسرائیل کو سبت اس لیے منانا چاہیے کیونکہ خدا نے پیدائش 2 میں کیا کیا تھا۔
 یاد کر کے تُو سبت کا دِن پاک ماننا۔... کیونکہ خُداوند نے چھ دِن میں آسمان اور زمِین اور سمُندر اور جو کُچھ اُن میں ہے وہ سب بنایا اور ساتویں دِن آرام کِیا۔ (خروج 8:20-11) 
جب اسرائیل نے پیدائش میں سنا کہ خدا نے ساتویں دن آرام کیا، تو وہ پیدائش کے بیان کو اپنی سبت کی پابندیوں اور دس احکام سے جوڑے بغیر نہ رہ سکے۔
اگرچہ اسرائیلیوں نے بیابان میں کسی حد تک سبت کا خیال رکھا، لیکن یہ سمجھنا ضروری ہے کہ سبت کی عبادت   مکمل    طور پر صرف موعودہ زمین (کنعان) میں ہی ممکن ہو سکتی تھی۔ جیسا کہ ہم خروج 8:20-11 میں دیکھتے ہیں، اسرائیلیوں کو ہفتہ وار سبت منانا ضروری  تھا  ۔ لیکن انہیں دیگر مقدس ایام یا سبت بھی منانےضروری  تھے۔ مثال کے طور پر، ہم احبار 25  میں دیکھتے  ہیں کہ انہیں ہر ساتویں سال کو سبت کے سال کے طور پر منانا   اور زمین کو خالی چھوڑ دینا ضروری تھا۔ اسرائیل کو ہر پچاسویں سال "جوبلی" کا عظیم سال بھی منانا تھا ،جب تمام قرض معاف کر دیے جاتے تھے اور تمام خاندان اپنی اصل زمین کی میراث کی طرف واپس لوٹ جاتے تھے۔ موسیٰ کی شریعت  کے مطابق ، سبت کی پابندی میں خدا کی مکمل عبادت اس سے کہیں زیادہ پیچیدہ تھی جو اسرائیلیوں نے بیابان میں بھٹکنے  کے دوران دیکھی تھی۔
چونکہ سبت کی مکمل پابندی صرف اسرائیل کے زمین میں داخل ہونے پر ہی ہو سکتی تھی، اس لیے موسیٰ اکثر کنعان کو "راحت" کی سرزمین یا "آرام گاہ" کے طور پر پکارتا تھا، جس کے لیے وہ عبرانی اصطلاحات "نواخ" (nuach) یا "منوخاہ" (menuchah) استعمال کرتا تھا، جو اکثر "شبات" (سبت) سے گہرا تعلق رکھتی ہیں۔ کئی مقامات پر موسیٰ نے موعودہ زمین کو اسرائیل کی راحت گاہ کے طور پر بیان کیا جہاں وہ قوم بالآخر خدا کی شریعت کے مطابق عبادت کرے گی۔ مثال کے طور پر، استثنا 10:12-11 میں ہم یہ الفاظ پڑھتے ہیں:
 لیکن جب تُم یَردنؔ پار جا کر اُس مُلک میں جِس کا مالِک خُداوند تُمہارا خُدا تُم کو بناتا ہے بس جاؤ اور وہ تُمہارے سب دُشمنوں کی طرف سے جو گِرداگِرد ہیں تُم کو راحت دے اور تُم امن سے رہنے لگو۔  تو وہاں جِس جگہ کو خُداوند تُمہارا خُدا اپنے نام کے مسکن کے لِئے چُن لے وہِیں تُم یہ سب کُچھ جِس کا مَیں تُم کو حُکم دیتا ہُوں لے جایا کرنا یعنی اپنی سوختنی قُربانِیاں اور اپنے ذبِیحے اور اپنی دَہ یکیاں اور اپنے ہاتھ کے اُٹھائے ہُوئے ہدئے اور اپنی خاص نذر کی چِیزیں جِن کی مَنّت تُم نے خُداوند کے لِئے مانی ہو۔( ا ستثنا 10:12-11 )
یہاں ہم   دیکھتے ہیں کہ سبت کی مکمل پابندی—یعنی خدا کی مکمل عبادت—صرف اسی صورت میں ہو سکتی تھی جب بنی اسرائیل راحت کی سرزمین میں داخل ہو جاتے۔
موسیٰ کے نزدیک، سبت کا مطلب افراد  اور خاندانوں کے پرسکون عبادت کے لیے ایک دن الگ کر لینے سے کہیں زیادہ بڑھ کر  تھا۔ سبت، راحت  کی سرزمین میں بسنے، اور اس خاص مقام پر جہاں خدا اپنا نام رکھے گا، عبادت کرنے اور جشن منانے کے موسیٰ کے وژن کا ایک مرکزی پہلو تھا۔ یہی وجہ ہے کہ زبور 11:95 میں خدا نے ان لوگوں کے بارے میں جو کنعان کی سرزمین میں داخل ہونے سے روک دیے گئے تھے، اس طرح فرمایا:
چُنانچہ مَیں نے اپنے غضب میں قَسم کھا ئی کہ یہ لوگ میرے آرام میں داخِل نہ ہوں گے۔(زبور 11:95) 
سبت اور موعودہ زمین میں  قوم کی حیثیت سے خدا کی مکمل  عبادت کے درمیان یہ گہرا تعلق اس بات کی وضاحت کرتا ہے کہ موسیٰ نے تخلیق کے اپنے بیان کا اختتام خدا کے اپنے سبت کے آرام میں داخل ہونے پر کیوں کیا۔ موسیٰ اسرائیلیوں کو سمجھا رہا تھا کہ جس طرح خدا نے زمین کو  سنسانی سے نکال کر سبت تک پہنچایا، اسی طرح وہ اسرائیل کو مصر کی ویرانی  سے نکال کر وعدہ کی گئی سرزمین میں سبت کے ہدف کی طرف لے جا رہا ہے۔ موسیٰ اسرائیل کی قیادت راحت کے مقام یعنی کنعان کی سرزمین کی طرف کر رہا تھا۔ اور جو لوگ موسیٰ کے اس منصوبے   کے خلاف  مزاحمت کر رہے تھے، وہ محض ایک انسانی منصوبے کی مزاحمت نہیں کر رہے تھے۔ وہ درحقیقت خدا کی ان کوششوں  کے خلاف  مزاحمت کر رہے تھے جو اپنے لوگوں کو کائنات کی مثالی ساخت کے مطابق ڈھالنے کے لیے تھیں۔ مصر کو چھوڑنا اور موعودہ زمین میں داخل ہونا، درحقیقت تخلیق کے لیے خدا کے کامل منصوبے کے ساتھ ہم آہنگ ہونے کے مترادف تھا۔
    ہم دیکھ چکے ہیں کہ تخلیق کی کہانی کے پُر انتشار آغاز اور سبت کے اختتام نے کس طرح اس کام کی حقیقی نوعیت کی وضاحت کی جو خدا موسیٰ کے ذریعے اسرائیل کے لیے کر رہا تھا۔  تو اب ہمیں پیدائش 3:1-31 میں ترتیب دینے کے دنوں کے درمیانی حصے کے کچھ عناصر پر مختصر نظر ڈالنی چاہیے۔ موسیٰ نے تخلیق کے دنوں کو اپنی خدمت  کے ساتھ  کیسے جوڑا؟
ترتیب کے چھ دن
تخلیق کے دنوں اوربنی  اسرائیل کے خروج کے درمیان بہت سے روابط ہیں، لیکن ہم ان میں سے صرف دو پر نظر ڈالیں گے: پہلا، مصر سے مخلصی کے ساتھ تعلق، اور دوسرا، موعودہ زمین حاصل  کرنے کا مقصد۔
مصر سے مخلصی
پہلی بات یہ  ہے کہ اسرائیل کو مصر سے نجات دلانے میں خدا نے اسی طرح کی قدرت کا اظہار کیا جس کا مظاہرہ اس نے پیدائش 1 میں تخلیق کو ترتیب دینے کے دوران کیا تھا۔ تصویر کے ایک رخ  کے مطابق ، خدا نے مصریوں پر آفات   بھیج کر تخلیق کے وقت قائم کردہ نظام کو الٹ دیا۔ مثال کے طور پر،  ابتدا کے وقت  زندگی سے بھرپور پانیوں کے بجائے، مصر کے پانی مہلک بن گئے اور مچھلیاں مر گئیں ۔ یہ تب ہوا جب خدا نے پانی کو خون میں بدل دیا۔ اس کے بجائے کہ انسان جاندار چیزوں پر حکمرانی کرے جیسا کہ خدا نے آغاز میں مقرر کیا تھا، مینڈکوں، جوؤں، کیڑوں اور ٹڈیوں نے مصریوں پر غلبہ حاصل کر لیا۔ تخلیق کے وقت بنائی گئی  روشنی اور تاریکی کی علیحدگی الٹ گئی، کیونکہ دن کے وقت بھی مصر کی سرزمین پر اندھیرا چھا گیا۔ اور بجائے اس کے کہ زمین  سبزہ  اگاتی، اولوں، آگ اور ٹڈیوں نے مصر کی تمام فصلیں تباہ کر دیں۔ پھلنے پھولنے اور بڑھنے کے بجائے، مصری جانور اور لوگ بڑی تعداد میں ہلاک ہوئے۔ اِن اور بہت سے دوسرے طریقوں سے، مصر پر پڑنے والی لعنتوں نے پیدائش 1 کے چھ دنوں میں خدا کے قائم کردہ نظام کو الٹ دیا۔ آفات کے اس دور میں، مصر کی سرزمین واقعی ابتدائی  ویرانی اور سنسانی  کی طرف واپس لوٹ گئی۔  تو پھر یہ کوئی تعجب کی بات نہیں کہ موسیٰ نے اسرائیل کو اس جگہ سے نکلنے  کو کہا  اور اسے ایک بے شکل، بنجر اور ویران جگہ قرار دیا۔
کوئی بھی اسرائیلی جو یہ مانتا تھا کہ مصر میں زندگی اچھی تھی، اسے موسیٰ کے تخلیق کے بیان پر غور کرنا پڑا۔ مصر میں ان کا تجربہ اس کے بالکل برعکس تھا ،جیسا کہ مصری خود اپنی سرزمین کے بارے میں سوچتے تھے۔ مصریوں کا ماننا تھا کہ یہ دیوتاؤں کی برکت والی سرزمین ہے۔ بظاہر   کچھ نہ کچھ  اسرائیلی بھی یہی مانتے تھے۔ لیکن موسیٰ نے یہ واضح کر دیا کہ مصر خدا کی مثالی ترتیب والی دنیا کے برعکس بن چکا ہے۔
اگرچہ مصر کے ساتھ یہ تضاد بالکل واضح ہے، لیکن تخلیق کے چھ دن مصر سے مخلصی کے ساتھ ایک مثبت مماثلت بھی رکھتے تھے۔ جہاں مصریوں نے اپنی سرزمین کو ابتدائی انتشار میں واپس جاتے دیکھا، اسرائیلیوں نے دیکھا کہ خدا دنیا کو ان کے حق میں ان طریقوں سے ترتیب دے رہا ہے جو تخلیق کے چھ دنوں سے مشابہت رکھتے تھے۔ ان کا پانی میٹھا اور زندگی بخش رہا۔ وہ مینڈکوں اور ٹڈیوں کےحملوں سے محفوظ رہے۔ انہوں نے روشنی کا لطف اٹھایا جبکہ مصری اندھیرے میں تکلیفیں  جھیل رہے تھے۔ اسرائیلیوں کے کھیت زرخیز رہے۔ ان کے جانور محفوظ رہے، اور مصر میں قیام کے دوران اسرائیلیوں کی تعداد میں اضافہ ہوا۔
اور اس سے بڑھ کر، کائنات پر اپنے کنٹرول کے ایک حیرت انگیز اور ڈرامائی مظاہرے میں، خدا نے بحرِ قلزم کو روک دیا اور اسرائیلیوں کے سامنے خشک زمین کو ظاہر کیا، بالکل ویسے ہی جیسے وہ تخلیق کے تیسرے دن نمودار ہوئی تھی۔ وہ قدرتی عجائبات جو خدا نے اسرائیل کی خاطر دکھائے، وہ بےنظیر  نہیں تھے۔   انہوں نے  کئی طرح سے ان طریقوں کی یاد دلائی جن سے خدا نے پیدائش 1 کے دنوں میں دنیا کو ترتیب دیا تھا۔
پیدائش 1 میں جس طرح خدا نے زمین کو ترتیب دیا اور جس طرح اس نے اسرائیل کو مصر سے نجات دلائی، ان کے درمیان ان مماثلتوں نے موسیٰ کے قارئین پر یہ ثابت کر دیا کہ ان کی خاطر خدا کا کام اس کے تخلیق کے کام کے متوازی تھا۔ مصر سے ان کے خروج میں، خدا نے دنیا کو دوبارہ ویسے ہی تشکیل دیا جیسے اس نے آغاز میں کیا تھا۔
مصر سے مخلصی نے نہ صرف تخلیق کے ایام کی یاد دلائی، بلکہ اس نظام نے جس کی بنیاد خدا نے آغاز میں رکھی تھی،   یہ بھی دکھا دیا  کہ کنعان کی سرزمین میں زندگی کیسی ہوگی۔


کنعان پر قبضہ
جب  بنی اسرائیل موعودہ زمین پر پہنچتے، تو فطرت زرخیزی اور خوشی کے ساتھ مناسب طور پر ترتیب پاتی۔ یہی وجہ ہے کہ خدا نے کنعان کو ایسی سرزمین کہا جس میں دودھ اور شہد کی ندیاں بہتی ہیں۔ اس کے علاوہ، موعودہ زمین میں اسرائیلی خدا کی صورت  کے اس مناسب مقام کو حاصل کر لیتے جو تخلیق کے چھٹے دن قائم کیا گیا تھا۔
اب خاص طور پر غور کریں کہ پیدائش 28:1 میں خدا نے نسلِ انسانی سے  کہا :
پَھلو اور بڑھو اور زمِین کو معمُور و محکُوم کرو اور سمُندر کی مچھلیوں اور ہوا کے پرِندوں اور کُل جانوروں پر جو زمِین پر چلتے ہیں اِختیار رکھّو۔ (پیدائش 28:1) 
اگرچہ  بنی اسرائیل نے اس برکت کا کچھ تجربہ مصر میں بھی کیا تھا، لیکن یہ کنعان کی سرزمین تھی جہاں خدا  بنی اسرائیل کو اس سے بھی کہیں  بڑے  پیمانے پر یہ برکت عطا کرنے والا تھا۔ موسیٰ کی قیادت میں، اسرائیلی اس مقام کی طرف گامزن تھے جہاں وہ تخلیق میں اس مثالی حیثیت کو پورا کر سکتے تھے۔ دیکھیں  کہ احبار 9:26 میں خدا نے وفادار اسرائیلیوں سے  اسرائیل کی زمین پر  کیا وعدہ کِیا : 
مَیں تُم پر نظرِ عِنایت رکھّوں گا اور تُم کو برومند کرُوں گا اور بڑھاؤُں گا اور جو میرا عہد تُمہارے ساتھ ہے اُسے پُورا کرُوں گا۔ (احبار 9:26) 
یہاں پیدائش 28:1 کی طرف واضح اشارہ نظر آتا ہے۔ خدا نے پیدائش 28 :1 میں فرمایا، "پھلو اور بڑھو"۔ احبار 9:26 میں اس نے فرمایا کہ وہ انہیں اس سرزمین میں "پھلنے پھولنے" دے گا اور ان کی "تعداد کو بڑھائے گا"۔
کنعان کی سرزمین اس شاندار دنیا  کے جیسی ہوتی جسے خدا نے آغاز میں ترتیب دیا تھا۔ کنعان فطرت سے ہم آہنگی کی جگہ ہوتی  جہاں خدا کی صورت (انسان) زمین پر اپنا اصل کردار ادا کرنے کے قابل ہوتی۔
ہم نے ان چند طریقوں  کے بارے میں بات کی ہے جن سے تخلیق کے چھ دن، موسیٰ کے دور میں اسرائیل کے تجربے سے جڑتے ہیں۔ لیکن ہم اس نمونے سے دیکھتے ہیں کہ پہلے چھ دنوں میں خدا نے کائنات کو جس طرح ترتیب دیا،    موسیٰ کی جانب سے اُس  کا بیان  محض وقت کے آغاز میں پیش آنے والے واقعات کی رپورٹ نہیں تھی۔ اس نے تخلیق کے چھ دنوں کو ان طریقوں سے بیان کیا جنہوں نے اس کے اسرائیلی قارئین کو یہ واضح طور پر دیکھنے میں مدد دی کہ ان کی اپنی زندگیوں میں کیا ہو رہا ہے۔ جس طرح خدا نے کائنات کو کچھ طریقوں سے ترتیب دے کر سنسانی  سے نکال کر سبت تک پہنچایا تھا، بالکل اسی طرح خدا اسرائیل کی خاطر دنیا کو دوبارہ ترتیب دے کر انہیں مصر کے انتشار سے نکال کر کنعان میں سبت کے آرام کی طرف لے جا رہا تھا۔
ہم صرف تصور ہی  کر سکتے ہیں کہ جب اسرائیلیوں نے موسیٰ کو دنیا کی  کی تخلیق کے بارے میں بتاتے ہوئے سنا ہوگا تو ان کا کیا ردِ عمل رہا ہوگا۔ انہیں احساس ہو گیا ہوگا کہ ان کے ساتھ جو کچھ ہو رہا تھا وہ کوئی حادثہ نہیں تھا۔ انہیں مصر سے چھڑا کر اور کنعان لے جا کر، خدا دنیا میں اسی طرح سر گرم  تھا جیسے وہ  آغاز میں کائنات کو ایک مثالی ترتیب دینے کے لیے  تھا ۔ اسرائیل کی نجات ایک "نئے سرے سے  تخلیق" (re-creation) تھی، اور انہیں اس دوبارہ تخلیق کے عظیم سے عظیم تر تجربات حاصل کرنے کے لئے موسیٰ کی پیروی کرنی تھی۔
اب جبکہ ہم پیدائش 1:1–2:3 کے اصل معنی دیکھ چکے ہیں، ہمیں اپنے آخری موضوع یعنی تخلیق کے بیان کے جدید اطلاق کی طرف بڑھنا چاہیے۔ اس متن کا اطلاق کرتے وقت، ہم ان طریقوں  کو غور سے دیکھیں  گے جن سے عہد نامہِ جدید نے کلام کے اس حصے  کے موضوعات کی وضاحت کی ہے۔

جدید  دور میں اطلاق

عہد نامہِ جدید کے مصنفین نے دنیا کی تخلیق کے بارے میں جاننے کے لیے پیدائش 1 پر بہت زیادہ انحصار کیا۔ انہوں نے تسلیم کیا  کہ وہ یقین رکھتے ہیں کہ  موسیٰ کا بیان معتبر ہے     ۔ تاہم، یہ حقیقت جتنی بھی اہم ہو، عہد نامہِ جدید کے مصنفین نے موسیٰ کے مرکزی مقصد کی بھی اسی طرح وضاحت کی ہے جیسا کہ ہم نے اس سبق میں خاکہ پیش کیا ہے۔
جس طرح موسیٰ نے تخلیق کو مصر سے اسرائیل کی مخلصی کے ایک نمونے (prototype) کے طور پر دیکھا، عہد نامہِ جدید، پیدائش 1:1–3:2 کو ایک بہت بڑی نجات کے نمونے کے طور پر دیکھتا ہے—وہ نجات جو مسیح میں ملتی ہے۔ عہد نامہِ جدید سکھاتا ہے کہ نجات اور عدالت کے وہ تمام تجربات جو اسرائیل نے عہد نامہِ قدیم کے ایام میں دیکھے، وہ اس عظیم اور آخری دن کا پیش خیمہ تھے ،جب خدا اپنے بیٹے یسوع کے ذریعے نجات اور عدالت لائے گا۔ اس یقین نے عہد نامہِ جدید کے مصنفین کو مسیح پر خصوصی توجہ کے ساتھ موسیٰ کے تخلیق کے بیان تک پہنچنے کے لئے ابھارا۔ جس طرح اسرائیل کو اپنی نجات  کو تخلیق کی روشنی میں دیکھنا تھا، عہد نامہِ جدید کے مصنفین نے مسیح کو تخلیق کی روشنی میں دیکھا۔
جب بھی ہم مسیح کے نجات ب کے کام پر عہد نامہِ جدید کی تعلیم کا جائزہ لیں، ہمیں ہمیشہ یاد رکھنا چاہیے کہ عہد نامہِ جدید کے مصنفین نے محسوس کیا کہ مسیح دنیا میں ایک دم سے نجات  نہیں لایا۔ اس کے بجائے، ان کا ماننا تھا کہ مسیح اپنی بادشاہی کے تین باہمی جڑے ہوئے مراحل میں دنیا کے لیے عظیم نجات اور عدالت لایا۔
پہلی بات یہ  ہے کہ جب مسیح پہلی بار زمین پر آیا تو اس نے اپنے لوگوں کی نجات کے لیے بہت کچھ مکمل کیا۔ ہم مسیح کی پہلی آمد کے اس دور کو بادشاہی کا آغاز   کہہ سکتے ہیں۔ عہد نامہِ جدید مسیح کی زندگی، موت، جی اٹھنے اور صعودِ آسمانی کے ساتھ ساتھ پنتیکست اور رسولوں کی بنیادی خدمت   کو مسیح کی عظیم نجات کے آغاز کے طور پر دیکھتا ہے۔
دوسری بات یہ کہ عہد نامہِ جدید کے مصنفین سمجھتے تھے کہ اب جبکہ مسیح اس زمین سے جا چکا ہے، اس کی بادشاہی جاری ہے۔ اس دوران، انجیل کی منادی کے ذریعے خدا کا بچانے والا فضل پوری دنیا پر پھیل رہا ہے۔ رسولوں کے بعد سے لے کر مسیح کی واپسی تک کی کلیسیا کی پوری تاریخ مسیح میں نجات کے تسلسل   پر مشتمل ہے۔
تیسری بات یہ کہ عہد نامہِ جدید سکھاتا ہے کہ نجات اپنی پوری وسعت کے ساتھ بادشاہی  کی تکمیل   کے وقت آئے گی، جب مسیح جلال کے ساتھ واپس آئے گا۔ ہم بدی پر اس کی فتح دیکھیں گے، مسیح میں مرنے والے جی اٹھیں گے، اور ہم اس کے ساتھ دنیا پر حکومت کریں گے۔ مسیح کی پہلی آمد سے شروع ہونے والی اور آج جاری رہنے والی نجات اس وقت مکمل ہوگی جب وہ تکمیل کے وقت واپس آئے گا۔
مسیح کی بادشاہی کے یہ تینوں مراحل اس بات کو سمجھنے کے لیے بہت ضروری ہیں کہ عہد نامہِ جدید کے مصنفین نے موسیٰ کی تخلیق کی کس طرح وضاحت کی، اس لیے ہمیں ان میں سے ہر ایک کو الگ الگ دیکھنا چاہیے۔ اسرائیل کو لکھنے والے موسیٰ کی مثال پر عمل کرتے ہوئے، عہد نامہِ جدید کے مصنفین نے پیدائش کے تخلیق کے بیان کا اطلاق ،مسیح کی بادشاہی کے آغاز، تسلسل اور تکمیل  میں مسیح کی نجات پر کیا۔ آئیے پہلے ان طریقوں پر نظر ڈالیں جن سے عہد نامہِ جدید، پیدائش کے پہلے باب کو بادشاہی کے آغاز سے جوڑتا ہے۔
آغاز
عہد نامہِ جدید تخلیق کے عمل  کو مسیح کی بادشاہی کے آغاز   کے لیے ایک آئینے کے طور پر کس طرح استعمال کرتا ہے؟ کئی مقامات پر عہد نامہِ جدید مسیح کی پہلی آمد کو خدا کی 'د نئے سِرے سے تخلیق' (re-creation) اور کائنات کی نئی تشکیل کے طور پر بیان کرتا ہے۔ سب سے پہلے یوحنا کی انجیل کے ابتدائی الفاظ پر غور کریں۔ یوحنا 1:1-3 میں ہم یہ الفاظ پڑھتے ہیں:
  اِبتدا میں کلام تھا اور کلام خُدا کے ساتھ تھا اور کلام خُدا تھا۔  یہی اِبتدا میں خُدا کے ساتھ تھا۔  سب چِیزیں اُس کے وسِیلہ سے پَیدا ہُوئِیں اور جو کُچھ پَیدا ہُؤا ہے اُس میں سے کوئی چِیز بھی اُس کے بغَیر پَیدا نہیں ہُوئی۔ (یوحنا 1:1-3) 
غور کریں کہ یوحنا کی انجیل کا آغاز "ابتدا میں" کے الفاظ سے ہوتا ہے۔ ہم سب جانتے ہیں کہ یہ الفاظ پیدائش 1:1 کے افتتاحی الفاظ سے لیے گئے ہیں جہاں موسیٰ نے لکھا:
ابتدا میں خدا نے آسمان اور زمین کو پیدا کیا (پیدائش 1:1) 
یوحنا نے  اجنیل کے شروع ہی سے، اپنے قارئین کو پیدائش کے تخلیق کے بیان کے فریم ورک میں رکھا۔ پھر یوحنا نے یہ واضح کیا کہ مسیح تثلیث کی وہ ہستی ہے جس نے سب چیزیں بنائیں؛ وہ خدا کا 'کلام' تھا  جو تخلیق کے وقت بولا گیا اور جس کے ذریعے دنیا پہلی بار بنائی گئی تھی۔
اگرچہ یہ آیات تخلیق کی کہانی کے واضح حوالے سے شروع ہوتی ہیں، لیکن جیسے ہی ہم یوحنا کے پہلے باب کو پڑھنا جاری رکھتے ہیں، ہمیں معلوم ہوتا ہے کہ یوحنا نے بڑے خوب صورت  طریقے سے پیدائش سے ہٹ کر واقعات کے ایک دوسرے سلسلے کی طرف رخ کیا جو تخلیق کے بیان کے متوازی تھے۔ دیکھیں  کہ اس نے اگلی آیات (یوحنا 4:1-5) میں کیا لکھا:
 اُس میں زِندگی تھی اور وہ زِندگی آدمِیوں کا نُور تھی۔  اور نُور تارِیکی میں چمکتا ہے اور تارِیکی نے اُسے قبُول نہ کِیا۔ (یوحنا 4:1-5) 
اس مقام پر یوحنا نے پیدائش 1 کے موضوعات سے استفادہ کرنا جاری رکھا، خاص طور پر اس 'نور' کے موضوع سے جو خدا پہلے دن اس تاریک اور ویران  دنیا میں لایا تھا۔ پھر بھی، یسوع کو محض پیدائش کے نور کے طور پر پیش کرنے کے بجائے، یوحنا نے مسیح کے مجسم ہونے کی طرف اشارہ کیا جو گناہ کی وجہ سے دنیا میں چھائی ہوئی تاریکی میں چمکنے والا نور تھا۔ تخلیق سے مسیح کی آمد کی طرف اس منتقلی کے ذریعے، یوحنا نے انکشاف کیا کہ دنیا کی گناہ آلود تاریکی کے خلاف مسیح کے چمکنے میں، خدا نے دنیا  کی ویرانی کے خلاف اسی طرح کام کیا  جیسے اس نے آغاز میں  کیا تھا ۔
اسی طرح کا ایک تصور 2 کرنتھیوں 6:4 میں نظر آتا  ہے۔ وہاں پولس نے اپنی خدمت   کے جلال کی وضاحت اس طرح کی:
 اِس لِئے کہ خُدا ہی ہے جِس نے فرمایا کہ تارِیکی میں سے نُور چمکے اور وُہی ہمارے دِلوں میں چمکا تاکہ خُدا کے جلال کی پہچان کا نُور یِسُوع مسِیح کے چِہرے سے                                                                                                                                                                                                                                                                                                                                                                                                                                            جلوہ گر ہو۔   (2 کرنتھیوں 6:4) 
یہاں پولس نے براہِ راست پیدائش 1 کا حوالہ ان الفاظ میں دیا: " خُدا ہی ہے جِس نے فرمایا کہ تارِیکی میں سے نُور چمکے "۔ اس نے پہلے نور کے ظہور کے ساتھ تخلیق کی اصل ترتیب پر توجہ مرکوز کی، لیکن پھر تخلیق کی کہانی سے ایک اہم مماثلت کی طرف توجہ مبذول کرائی کہ خدا "ہمارے دلوں میں بھی چمکا" جب "خدا کا جلال"، "مسیح کے چہرے" میں دیکھا گیا۔
پولُس نے کہا کہ مسیح کی بادشاہی کے آغاز کو—یعنی وہ وقت جب مسیح کا چہرہ زمین پر دیکھا جا سکتا تھا—بہترین طور پر تب ہی سمجھا جا سکتا ہے جب اسے خدا کے اصل تخلیقی کام کے نمونے سے جوڑا جائے۔ وہی جلال جو خدا نے آغاز میں نور کے ظہور میں ظاہر کیا تھا، وہی تاریکی کی دنیا میں مسیح کی پہلی آمد پر بھی ظاہر ہوا۔
ان دو اقتباسات سے ہمیں موسیٰ کے تخلیق کے بیان کے بارے میں مسیحی نکتہ نظر   کا ایک لازمی عنصر ملتا ہے۔ مسیح کے پیروکار پیدائش 1 میں اس بات کی ایک تصویر اور پیش گوئی پاتے ہیں جو خدا نے مسیح کی پہلی آمد یعنی بادشاہی کے آغاز میں کیا۔
کئی لحاظ سے، آپ اور میں اسی قسم کے وسوسے کا سامنا کرتے ہیں جس کا سامنا موسیٰ کی پیروی کرنے والے اسرائیلیوں کو تھا۔ جب مسیح پہلی بار اس دنیا میں آیا تو خدا نے کچھ بہت   حیرت انگیز کام کئے، بالکل ویسے ہی جیسے اس نے پہلی بار اسرائیل کو مصر سے نجات دلائی تھی۔ پھر بھی، ہم اکثر یہ دیکھنے میں ناکام رہتے ہیں کہ 2,000 سال پہلے مسیح میں خدا کا کام درحقیقت کتنا عظیم تھا۔ ایک عام انسانی نکتہ ِ نظر سے، مسیح کی زندگی بہت اہم نظر نہیں آتی۔ اسے آسانی سے ان بہت سے غیر اہم واقعات میں سے ایک سمجھ کر نظر انداز کیا جا سکتا ہے جو اُس دور  میں پیش آئے۔ جب ہمیں مسیح کے بارے میں ایسا سوچنے کا وسوسہ ہو، تو ہمیں عہد نامہِ جدید کے نکتہِ نظر کو یاد رکھنا چاہیے۔ زمین پر مسیح کا ظہور دنیا کو دوبارہ ترتیب دینے کے خدا کے حتمی کام کا آغاز تھا۔ خدا دنیا کو گناہ اور موت کے پر انتشار اندھیرے سے نجات دلا رہا تھا۔ یسوع کی پہلی آمد نے اس عمل کا آغاز کیا جس کے ذریعے خدا اپنی تخلیق کو اپنے اور اپنی صورت (انسان) کے لیے جلال میں ہمیشہ رہنے کے لیے ایک شاندار اور ابدی زندگی بخش جگہ بنا دے گا۔ ہم مسیح پر، اور صرف اس پر اپنا ایمان رکھ کر بالکل ٹھیک کرتے ہیں۔
اب تک ہم دیکھ چکے ہیں کہ عہد نامہِ جدید تخلیق کی کہانی کو مسیح کی پہلی آمد کی اہمیت بیان کرنے کے لیے استعمال کرتا ہے۔ اب ہم دیکھ سکتے ہیں کہ عہد نامہِ جدید بادشاہی کے تسلسل   کو بھی—یعنی مسیح کی پہلی اور دوسری آمد کے درمیانی دور کو—ایک نئی  تخلیق تصور کرتا ہے۔
تسلسل
ایک جانا پہچانا حوالہ جو اس نکتہِ  نظر کی وضاحت کرتا ہے، 2 کرنتھیوں 17:5 ہے:
اس لِئے اگر کوئی مسِیح میں ہے تو وہ نیا مخلُوق ہے۔ پُرانی چِیزیں جاتی رہِیں۔ دیکھو وہ نئی ہو گئِیں ۔(2 کرنتھیوں 17:5) 
 انگریزی ترجمے، کنگ جیمز ورژن (KJV) میں اس کا ترجمہ یوں کیا گیا ہے کہ جب کوئی شخص مسیح میں ہوتا ہے تو وہ ایک "نئی مخلوق "  بن جاتا ہے۔ یہ ترجمہ پولس کے پیدائش 1 کے تخلیق کے بیان کی طرف اشارے کو مکمل طور پر واضح نہیں کرتا۔ یونانی اصطلاح "کتیسس" (ktisis) ہے، جس کا صحیح ترجمہ "تخلیق" (creation) ہے (جیسا کہ زیادہ تر جدید تراجم میں ہے)۔ درحقیقت، اقتباس کے اس حصے کا ترجمہ یوں بھی کیا جا سکتا ہے، "  ایک نئی تخلیق وجود میں آئی"۔ پولس  کے مطابق  جب لوگ  جنات دینے  والے ایمان کے ساتھ مسیح کے پاس آتے ہیں، تو وہ ایک نئی کائنات ، ایک نئی دنیا اور ایک نئی تخلیق کا حصہ بن جاتے ہیں۔
اس روشنی میں ہم دیکھتے ہیں کہ بادشاہی کے تسلسل کے دوران   جب  لوگ مسیح پر ایمان لاتے ہیں تو وہ نئی تخلیق کا تجربہ کرتے ہیں۔ اس لحاظ سے، پیدائش کا تخلیق کا بیان ہر اس شخص کے ساتھ ہونے والے عمل کو سمجھنے کا ایک ذریعہ بن جاتا ہے جو مسیح کی سنتا ہے، اس پر یقین رکھتا ہے اور اس کی پیروی کرتا ہے۔ جیسے جیسے ہم خدا کی نئی تخلیق کا حصہ بنتے ہیں، ہم دنیا کے لیے خدا کی مثالی ترتیب کے عجائب سے لطف اندوز ہونا شروع کر دیتے ہیں۔
اسی وجہ سے، یہ کوئی حیران کن بات نہیں ہے کہ پولس نے ایک فرد کی نجات کے عمل کو ایک اور طریقے سے بھی بیان کیا جو موسیٰ کے تخلیق کے بیان سے ماخوذ تھا۔ کلسیوں 9:3-10 میں ہم یہ الفاظ پڑھتے ہیں:
تُم نے پُرانی اِنسانِیّت کو اُس کے کاموں سمیت اُتار ڈالا۔  اور نئی اِنسانِیّت کو پہن لِیا ہے جو معرفت حاصِل کرنے کے لِئے اپنے خالِق کی صُورت پر نئی بنتی جاتی ہے۔
 (کلسیوں 9:3-10) 
اس حوالے میں، رسول نے مسیح کے پیروکاروں کے ساتھ ہونے والے عمل کو پیدائش 1 کی اصطلاحات میں بیان کیا ہے۔ ہم "اپنے خالق کی صورت پر... نئے بنتے جاتے ہیں"۔ یقیناً، پولس نے پیدائش 27:1 کا حوالہ دیا جہاں موسیٰ نے کہا تھا کہ خدا کی مثالی دنیا میں آدم اور حوا شامل تھے جو "خدا کی صورت پر" پیدا کیے گئے تھے۔ مسیح کی بادشاہی کے تسلسل کے دوران، ہم پاتے ہیں کہ ہم عمر بھر کے اس عمل میں مسلسل "نئے بنتے جا رہے ہیں" جس کے ذریعے ہم اس حیثیت کو دوبارہ حاصل کرتے ہیں جو ہمارے پہلے والدین   کو خدا کی صورت کے طور پر حاصل تھی۔
یہ دوحوالے  ثابت کرتے ہیں کہ عہد نامہِ جدید نے موسیٰ کے تخلیق کے بیان کو مسیح کے کام کو سمجھنے کے لیے ، نہ صرف بادشاہی کے آغاز میں، بلکہ اس کے تسلسل میں بھی ایک معیار کے طور پر استعمال کیا ۔
یقیناً، عہد نامہِ جدید کے مصنفین موسیٰ کی تخلیق کی کہانی کے موضوعات کو ایک آخری مرحلے تک لے گئے۔ انہوں نے نہ صرف مسیح کی پہلی آمد کو ایک نئی تخلیق کے آغاز کے طور پر دیکھا، اور بادشاہی کے تسلسل کو ایک ایسے وقت کے طور پر دیکھا جب انفرادی لوگ اپنی زندگیوں میں نئی تخلیق کے اثرات سے لطف اندوز ہوتے ہیں، بلکہ انہوں نے تخلیق کے موضوعات کا اطلاق مسیح کے کام کے آخری مرحلے—یعنی بادشاہی  کی تکمیل پر بھی کیا۔
تکمیل
عہد نامہِ جدید میں کم از کم دوحوالے  اس سلسلے میں نمایاں ہیں۔ پہلا، عبرانیوں 4   ہے جو مسیح کی واپسی کو موسیٰ کے بیانِ تخلیق کے تناظر میں بیان کرتا ہے:
چُنانچہ اُس نے ساتویں دِن کی بابت کِسی مَوقع پر اِس طرح کہا ہے کہ خُدا نے اپنے سب کاموں کو پُورا کر کے ساتویں دِن آرام کِیا ۔۔۔پس خُدا کی اُمّت کے لِئے سَبت کا آرام باقی ہے۔  کیونکہ جو اُس کے آرام میں داخِل ہُؤا اُس نے بھی خُدا کی طرح اپنے کاموں کو پُورا کر کے آرام کِیا۔  پس آؤ ہم اُس آرام میں داخِل ہونے کی کوشِش کریں تاکہ اُن کی طرح نافرمانی کر کے کوئی شخص گِر نہ پڑے۔(عبرانیوں 4:4-11) 
جس طرح موسیٰ نے پیدائش 2 میں خدا کے سبت کے دن کو اسرائیل کو کنعان یعنی آرام کی سرزمین کی طرف  لے جانے  کے لیے استعمال کیا، عبرانیوں کے مصنف نے خدا کے سبت کے دن کو اس حتمی نجات  کے ایک مثالی نمونے کے طور پر دیکھا جس کا تجربہ ہم مسیح کی واپسی پر کریں گے۔ جس طرح خدا نے آغاز میں دنیا کو مثالی طور پر ترتیب دیا اور سبت کی خوشی لایا، جب مسیح جلال میں واپس آئے گا، تو وہ دنیا کو دوبارہ ترتیب دے گا اور اپنے لوگوں کو آخری سبت کے آرام کی خوشی عطا کرے گا۔ جب  ہم اس دن کے منتظر ہیں تو  ہمیں یہاں بتایا گیا ہے کہ ہمیں "اُس آرام میں داخل ہونے کی کوشش کرنی" چاہیے، جو مسیح کی واپسی پر ملے  گا۔
آخر میں، ایک نہایت شاندار حوالہ  جو مسیح کی دوسری آمد کو موسیٰ کے تخلیق کے  بیان کے ساتھ جوڑتا ہے، وہ مکاشفہ 1:21 ہے۔ سنیں کہ یوحنا نے تخلیق   موضوعات کا ،مسیح کی واپسی پر کس طرح اطلاق کیا:
پھر مَیں نے ایک نئے آسمان اور نئی زمِین کو دیکھا کیونکہ پہلا آسمان اور پہلی زمِین جاتی رہی تھی اور سمُندر بھی نہ رہا۔ (مکاشفہ 1:21) 
یوحنا نے "ایک نئے آسمان اور ایک نئی زمین" کی بات کی، اور یہ فقرہ پیدائش 1:1 کی یاد دلاتا ہے جس میں درج ہے کہ خدا نے "آسمان اور زمین" کو پیدا کیا۔ مزید برآں، یوحنا نے کہا کہ اس نئی دنیا میں "سمندر بھی نہ رہے گا"۔ آپ کو یاد ہوگا کہ پیدائش 9:1 میں خدا نے سمندر کو روکا تھا اور اسے حدود کے اندر رکھا تھا تاکہ خشک زمین نمودار ہو سکے اور انسانی نسل کے لیے ایک محفوظ مسکن بن سکے۔ مسیح کی واپسی کے بعد،  ہم دیکھیں گے کہ نئی دنیا میں نمکین سمندر زمین سے مکمل طور پر ختم کر دیے جائیں گے اور ان کی جگہ میٹھا اور زندگی بخش پانی لے لے گا۔ مسیح کا کام پیدائش 1 میں تخلیق کے دنوں سے مشابہ ہے، لیکن مسیح میں خدا مثالی ترتیب کو تکمیل تک پہنچانے میں اس سے کہیں آگے، بہت آگے جائے گا۔ پوری کائنات نئے آسمانوں اور نئی زمین میں دوبارہ تخلیق کی جائے گی، اور خدا اور اس کے لوگ مل کر اس نئی دنیا سے لطف اندوز ہوں گے۔
بدقسمتی سے، مسیحی اکثر اپنی ابدی امید کو تخلیق سے الگ کر دیتے ہیں۔ ہم فرض کر لیتے ہیں کہ ہم ابدیت  کی زندگی آسمان پر کسی روحانی دنیا میں گزاریں گے۔ لیکن عہد نامہِ جدید اس بارے میں بہت واضح ہے۔ ہماری آخری منزل اس سبت کی طرف واپسی ہے جو تخلیق کے ساتویں دن مقرر کیا گیا تھا۔ ہم ابدیت نئے آسمان اور نئی زمین میں گزاریں گے۔ موسیٰ کے ایام میں اسرائیل کی یہی امید تھی، اور آج بھی ہماری یہی امید ہے۔
جب ہم عہد نامہِ جدید کی رہنمائی پر عمل کرتے ہیں، تو ہمیں پیدائش کے پہلے باب کو محض ایک قدیم  تاریخ کے طور پر نہیں دیکھنا چاہیے۔ یہ اس بات کی تصویر بھی ہے کہ خدا نے مسیح کی پہلی آمد میں کیا کیِا، وہ آج دن بدن ہماری زندگیوں میں کیا کر رہا ہے۔اور اُس  وقت جب مسیح واپس آئے گا تو خدا کس طرح اسے پایہِ تکمیل تک پہنچائے گا۔
مسیح کی بادشاہی کے تینوں مراحل میں، خدا دنیا اور ہماری زندگیوں میں گناہ اور موت  کے خلاف سرگرم  ہے۔ بادشاہی کے آغاز، تسلسل اور تکمیل میں، وہ دنیا کو اس کے مثالی انجام کی طرف گامزن کرتا ہے—جو کہ اس کے لوگوں کے لیے ایک شاندار نئی تخلیق ہے۔

خُلاصہ

اس سبق میں ہم نے چار اہم موضوعات  دیکھے ہیں: پیدائش 1-11 کا وسیع تر  مقصد، پیدائش 1:1–3:2 کی ساخت اور اصل معنی، اور وہ طریقے جن سے عہد نامہِ جدید تخلیق کے بیان کے موضوعات کا اطلاق مسیح اور ہماری زندگیوں پر کرتا ہے۔ موسیٰ کے تخلیق کے  بیانئے کے بارے میں آج کے لیے یہ نکتہ نظر  حیرت انگیز نتائج  رکھتا  ہے۔
آج کے دور میں رہنے والے مسیحیوں کے طور پر، ہمیں یہ دیکھنے کی ضرورت ہے کہ پیدائش میں موسیٰ کا اصل مقصد مسیح میں ہماری زندگیوں پر کیسے لاگو ہوتا ہے۔ ان اسرائیلیوں کی طرح جنہوں نے پہلی بار پیدائش کے ابتدائی ابواب سنے تھے، ہم بھی اس گناہ آلود دنیا میں مسیح کی پیروی کرتے ہوئے آسانی سے ہمت ہار جاتے ہیں۔ لیکن   موسیٰ نے اپنے قارئین کی حوصلہ افزائی کی کہ وہ یقین رکھیں کہ وہ خدا کے مثالی دنیا کے راستے پر ہیں۔ اُسی طرح  ہمیں بھی حوصلہ رکھنا چاہیے کیونکہ ہم مسیح میں اس مثالی دنیا کی طرف خدا کے حیرت انگیز راستے پر چل رہے ہیں۔


















ڈاکٹر رچرڈ ایل۔ پراٹ، جونیئر، (میزبان)  تھرڈ ملی نیئم منسٹریز کے شریک بانی اور صدر ہیں۔ وہ بیس سال سے زیادہ عرصے تک ریفارمڈ تھیولوجیکل سیمنری میں عہد نامہِ قدیم کے پروفیسر کے طور پر خدمات انجام دیتے رہے اور وہاں عہد نامہِ قدیم کے شعبے کے سربراہ بھی رہے۔
ڈاکٹر پراٹ ایک  سند یافتہ پادری ہیں اور دنیا بھر میں خوشخبری سنانے اور تعلیم دینے کے لئے  وسیع پیمانے پر سفر کرتے ہیں   ۔ انہوں نے اپنی تعلیم ویسٹ منسٹر تھیولوجیکل سیمنری سے شروع کی، پھر یونین تھیولوجیکل سیمنری سے ایم۔ڈِو (M.Div.) کی ڈگری حاصل کی، اور آخرکار ہارورڈ یونیورسٹی سے عہد نامہِ قدیم کے مطالعہ میں ڈاکٹریٹ (Th.D.) کی ڈگری حاصل کی۔
وہ NIV Spirit of the Reformation Study Bible کے جنرل ایڈیٹر ہیں اور New Living Translation کے مترجمین میں شامل ہیں۔ اس کے علاوہ، انہوں نے بے شمار مضامین اور کتابیں تحریر کی ہیں، جن میں شامل ہیں:
· Pray with Your Eyes Open
· Every Thought Captive
· He Gave Us Stories
· Designed for Dignity  
· Commentary on 1 & 2 Chronicles and Commentary on 1 & 2 Corinthians.








مشکل الفاظ کے معانی

اطرحاسیس کا رزمیہ (Atrahasis Epic) – بابل کی قدیم طوفان کی کہانی جس میں تخلیق، فساد، طوفان اور ایک نئے نظام کا ذکر شامل ہے۔
تکمیل :                       آغاز شدہ  عمل  کا تیسرا اور آخری مرحلہ جب مسیح واپس آئے گا اور پوری تاریخ کے لیے خدا کے حتمی مقصد کو پورا کرے گا۔
تسلسل  – 'آغاز شدہ  عمل  کا دوسرا یا درمیانی مرحلہ؛ یہ مسیح کی پہلی آمد کے بعد لیکن آخری فتح سے پہلے کی خدا کی بادشاہی کا دور ہے۔
تخلیقی قوانین (Creation ordinances) – وہ اخلاقی تقاضے یا احکامات جو خدا نے تخلیق کے اپنے پہلے افعال کے ذریعے قائم کیے۔
انوما ایلیش (Enuma Elish) – بابل کی تخلیق کی ایک قدیم کہانی۔
گلمگیش کا رزمیہ (Gilgamesh Epic) – قدیم میسوپوٹیمیا کی ایک نظم جس میں طوفان کی کہانی بیان کی گئی ہے جو بائبل کے طوفان کے بیان سے حیرت انگیز مشابہت رکھتی ہے۔
آغاز  – 'آغاز شدہ  عمل  کا پہلا مرحلہ؛ یہ مسیح کی پہلی آمد اور اس کے رسولوں اور نبیوں کی خدمات   کی طرف اشارہ کرتا ہے۔
الہام (Inspiration) – ایک مذہبی اصطلاح جو اس طریقے کی طرف اشارہ کرتی ہے جس کے ذریعے روح القدس نے انسانوں کو خدا کے مکاشفہ کو صحیفے کے طور پر لکھنے کے لیے ابھارا اور ان کے کام کی اس طرح نگرانی کی کہ ان کی تحریریں غلطی سے پاک رہیں۔
مثال / نمونہ (Prototype) – کسی چیز کی اصل شکل جو دوسری ملتی جلتی چیزوں کے لیے ایک نمونے کے طور پر کام کرتی ہے۔
سبت (Sabbath) – آرام کا وہ دن جس کا حکم خدا نے عہد نامہِ قدیم میں دیا؛ عبرانی میں اسے 'شبات' کہتے ہیں۔
تُوہو (Tohu) – عبرانی لفظ جس کا مطلب بے شکل، خالی یا ویران ہے۔


